[{"text_idx": "#000002", "text": "Kolmapa\u0308eva hommik Kuressaare jahisadamas oli suviselt soe ja pa\u0308ikeseline. Purjetajate ro\u0303o\u0303muks ei puudunud ka tuul, kuigi rohkemaks kui 3-4 m/s see ta\u0308na ei paisunud ja regati neljanda, Tactical Foodpack Kuressaare-Ko\u0303iguste etapi teine pool seilati spinnakeride ja gennakeride all pa\u0308ikest vo\u0303ttes mo\u0303nusas lo\u0303unakaartest puhuvas ku\u0308lg- ja taganttuules Ko\u0303iguste sadmasse."}, {"text_idx": "#000003", "text": "Kell 11 hommikul Kuressaare la\u0308histelt startinud 20-25 miili pikkuse etapi la\u0308bimiseks kulus suurematel jahtidel veidi alla nelja ja poole tunni. Ko\u0303ige pikemalt kulus aega Ko\u0303igustesse jo\u0303udmiseks ko\u0303ige va\u0308ikesematel, ORC IV grupi viimastel jahtidel, jo\u0303udes vaikivas tuules u\u0308le finishiliini vahetult enne kontrollaja lo\u0303ppemist."}, {"text_idx": "#000004", "text": "ORC I grupis grupis so\u0303itis parima aja va\u0308lja selle grupi regati u\u0308ldliider jaht Forte (X-41 mod) Jaak Jo\u0303gi juhtimisel (Kalevi JK). Tuuleolud soosisid X-41 tu\u0308u\u0308pi jahte, sest 27 sekundit ja\u0308i maha teisele kohale purjetanud, eelmisel aastal regati esikoha vo\u0303itnud Olympic/Tactical Foodpack (X-41 mod) Tiit Vihuliga roolis (Dago JK). Ta\u0308nase etapi kolmanda poodiumikoha ta\u0308idab jahi Shadow (J-112 E) meeskond Harles Liivi juhtimisel (Kalevi JK), kellel libisesid konkurendid eest vaid kolm miili enne finishiliini kui Shadow jaoks tuul vaiksemaks ja\u0308i ja kaotust liidrile kogunes 59 sekundit."}, {"text_idx": "#000006", "text": "ORC II grupis kindlustas ta\u0308nase esikohaga enda positsiooni regati u\u0308ldliidri kohal Amserv Toyota Sailing Team (First 36.7 mod) Margus Z\u030curavljovi juhtimisel (Kalevi JK). Jaht Sugar (Italia 9.98) Marjaliisa Umbiga roolis (Pa\u0308rnu JK) ja\u0308i vo\u0303itjast maha 25 sekundit ja on ka u\u0308ldkokkuvo\u0303ttes teisel kohal. Tauno To\u0303nuse juhtimisel jahi My Car (X-35 mod) meeskond on kolmandal kohal nii ta\u0308nase etapi poodiumil kui ka esialgses u\u0308ldedetabelis."}, {"text_idx": "#000008", "text": "Nii ORC III kui ORC IV grupi ta\u0308nased vo\u0303idujahid purjetavad kahekesi ehk double handed. ORC III grupi jahtide hulgas to\u0303mbas ta\u0308na ko\u0303ige pikema ko\u0303rre jahi Enel (Ridas 31) kapten Priit Videvik koos meeskonnakaaslase Argo Maasikma\u0308ega. Priit Videvik oli vo\u0303idu u\u0308le erakordselt ro\u0303o\u0303mus, sest kaks aastat jahi u\u0308mberehitamist, pukspriidi lisamine ja asu\u0308mmeetrilise gennakeri kasutuselevo\u0303tt on ennast o\u0303igustanuid ja a\u0308ra tasunud. Eriti ta\u0308nastes tingimustes, mis klappisid ideaalselt Eneli double-handed meeskonnale ja jahile. Pea viieminutiline edu teise aja va\u0308lja so\u0303itnud Priit Ju\u0308rioja jahi Brigitta (Cross 31) ees oli Eneli meeskonnale suurepa\u0308rane auhind ja va\u0308a\u0308rikas tasu. Kolmandaks purjetas jahi Piloilleri (FF 31 IMS) tiim Alari Lagle juhtimisel (R.O.P.K.)."}, {"text_idx": "#000011", "text": "Folkbootide klassis purjetas jaht Linda ta\u0308na u\u0308le finishiliini kolmandana Tiit Riisalo W-Linnu ja Mikk Ko\u0308o\u0308seli Jonna ja\u0308rel. Linda roolimees Rimo Timm to\u0303des, et so\u0303it oli pingeline nagu Folkbootide klassis ikka. \u201cSai ka merepo\u0303hja natuke ta\u0308psemaks kaardistatud kui Eesti merekaardid va\u0308idavad. Kuna Folkbootidel on no\u0308 vaba rada, siis pa\u0308ris mitu jahti meil ta\u0308na ja\u0308lle oma ko\u0303htu kraapisid. Loodame, et homsel ringil seda enam ei juhtu.\u201d"}, {"text_idx": "#000016", "text": "Parimad palad, pildid ja uudised regatilt \u2013 Postimehe Muhu Va\u0308ina regati blogi vahendusel"}, {"text_idx": "#000017", "text": "Jahtide liikumist saab ja\u0308lgida ka reaalajas KWINDOO rakenduse kaudu "}]